31992R1535
L 162/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1535/92 НА КОМИСИЯТА
от 15 юни 1992 година
за изменение на приложения I и III към Регламент (ЕИО) № 2092/91 на Съвета относно биологично производство на земеделски продукти и неговото означаване върху земеделските продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално член 5, параграф 7, и член 13 от него,
като има предвид, че продуктите, предназначени за консумация от човека, съдържащи основно една или повече съставки от растителен произход, може да съдържат като по-малки компоненти съставки от животински произход, за които е необходимо да се определят правилата за производство, които трябва да се спазват;
като има предвид, че системата на инспекции, предвидена в приложение III, трябва да бъде дефинирана по отношение на проверките, които се извършат при получаването на един продукт от предприятие за преработка или пакетиране, за да се гарантира, че продуктът произхожда от друг оператор, спрямо който се прилага системата на инспекции;
като има предвид, че мерките, предвидени в настоящия регламент, са в съответствие със становището на Комитета, посочен в член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Текстът от приложение I към Регламент (ЕИО) № 2092/91 се допълва, както следва:
„Животни и животински продукти
До приемане на направеното предложение, посочено в член 1, параграф 2, и с цел приготвяне на посочените в член 5, параграф 3, буква а) съставки, животните се отглеждат съобразно действащите национални разпоредби, или, при липса на такива, съобразно международно признатите практики за биологично животновъдство.“
Член 2
Текстът от приложение III към Регламент (ЕИО) № 2092/91 се изменя, както следва:
1.
текстът на точка А, 4 се допълва със следното тире:
„Когато предприятието само преработва собствената си земеделска продукция, в счетоводния отчет трябва да се включат данни, посочени в точка Б, 2, второ тире от настоящото приложение.“;
2.
текстът от точка Б, 6 се допълва със следното:
„При получаване на даден продукт, определен в член 1, операторът проверява дали са затворени опаковката или контейнерът и за наличието на указания, посочени в буква А, 8 от настоящото приложение. Резултатът от тази проверка се отбелязва изрично в отчетите, както се изисква в точка Б, 2. Когато след проверката съществува съмнение, че съответният продукт произхожда от производител, който подлежи на системата на контрол, предвидена в член 9, продуктът може само да бъде преработен или опакован след отпадане на съмнението.“
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 юни 1992 година.